
        SITUACIÓ ACTUAL. 


Històricament les poblacions van desplaçar-se cap a la ciutat com a font d’ocupació; després l’encariment del sol va desplaçar les empreses cap a localitzacions de sol més econòmic, amb la corresponent demanda d’infrastructures; posteriorment aquest encariment sense fre del sol ha produït el creixent desplaçament de la població buscant habitatge a preu assequible sense tenir present la localització laboral, produint encara més demanda d’infrastructures i malgrat aconseguir un suposat equilibri de les economies familiars a curt termini, aquest és fals ja que l’efecte real a llarg termini és la pèrdua de qualitat de vida ja que hi ha factors que no es consideren com són el temps de desplaçament així com el seu cost econòmic, social i de salut.

Cal afegir que aquesta mobilitat, en conjunt, no té un caràcter estàtic i no ha estat un fenomen temporal localitzat, sinó que té un dinamisme en constant evolució i no es pot visualitzar amb les conseqüències que ja s’esmenten de costos econòmics, socials i de salut, a les que hem de sumar els greus problemes que provoca a la sostenibilitat ambiental i l’equilibri territorial.

Actualment, s’ha produït una dispersió dels polígons industrials i centres de treball obligant als treballadors i treballadores a realitzar desplaçaments cada cop més llargs i costosos. S’afegeix també la insuficient xarxa de transport públic col·lectiu que impossibilita en molts casos l’accés a la feina en aquest mitjà de transport, agreujat als polígons industrials on el transport públic col·lectiu és en la majoria dels casos inexistent o simbòlic.
           PER QUÈ CAL UN CANVI EN EL MODEL DE MOBILITAT ?


2.1 Sinistralitat – Accidents “In Itinere”.

Durant el 2005, del total de 20.965 accidents de circulació amb víctimes (ferits o morts) produïts a Catalunya, 17.907 van ser “in itinere”, el que significa que el 85,4% dels accidents de circulació amb víctimes són accidents laborals. 

De fet, estudiant les dades dels darrers anys es comprova que més d’un de cada tres accidents laborals mortals han estat accidents “in itinere”. Durant el 2005, del total dels accidents laborals mortals a Catalunya, el major nombre van ser els que es van produir “in itinere”, superant qualsevol altre dels sectors productius. Del total dels 1.342 accidents laborals mortals entre el 2000 i el 2005, el 33,4% van ser “in itinere”. 

La UGT de Catalunya reclama que els accidents de circulació que siguin accidents laborals es traslladin a l’opinió pública com a tals, i no únicament com a accidents de trànsit. Treballar no ha de costar ni una sola vida i la societat ha de prendre consciència que els accidents laborals més greus es produeixen en el trajecte de casa a la feina o de la feina a casa. És, doncs, imprescindible que aquests accidents es tractin i s’anomenin “accidents laborals de circulació”. 

2.2 Desigualtat social en l’accessibilitat al lloc de treball. 

 Actualment a Catalunya un 55% de la població adulta no té carnet de conduir. Del 45% restant, el 12% no disposa d’accés diari al cotxe tot i tenir carnet. En conseqüència es dedueix que el 33% de la població ens movem principalment de forma motoritzada amb cotxe o moto, i que per tant,  existeix un 67% de la població (2/3 parts) que depenem d’altres mètodes de transport que no són el vehicle privat per moure’ns. 

Això ens porta a un element de desigualtat social i provoca que no tots/es tinguem les mateixes oportunitats per accedir a un lloc de treball només per raons de mobilitat. És necessari ampliar la xarxa de transport públic i/o col·lectiu fins els grans centres de treball i polígons industrials per eliminar aquesta desigualtat i oferir les mateixes oportunitats a tothom. Els grups que més pateixen aquesta desigualtat són les dones, les persones amb diversitat funcional (discapacitats), nou vinguts (immigrants), els alumnes de la nova formació professional.

• Desigualtat social amb les Dones

El projecte de Llei d’igualtat posa de manifest la necessitat d’una major representativitat de les dones a certs àmbits  del mon laboral. Aquest pas endavant serà possible sempre  i quan els garantim el poder arribar als seus centres de treball.  Les dones conductores suposen tant sols el 39% de un total de 86% de les persones amb edat de treballar i amb disposició de carnet conduir o llicència de ciclomotor. 

• Desigualtat social amb els immigrants.

L’arribada de nous treballadors de països no comunitaris és un fet. Al fet del handicap de la llengua cal afegir la dificultat que tenen alhora de poder accedir a un gran nombre de  llocs de treball per motius de mobilitat. Les distàncies a recorre quan el lloc de treball es troba als polígons industrials o a centre de treball sense servei de transport públic, implica que molts d’ells no puguin accedir a certs llocs de treball. En d’altres casos necessiten dedicar fins a 3 vegades més del temps de desplaçament que a la resta de treballadors amb accés al transport motoritzat.

• Desigualtat social amb les persones amb diversitat funcional.
Cal destacar l’accessibilitat com una de les principals dificultats amb les que es troben les persones amb diversitat funcional per a accedir a un lloc de treball. No fem referència a l’accessibilitat i l’adaptabilitat del mateix lloc de treball o centre d’estudi, sinó a l’accessibilitat del camí de casa a la feina i a la inversa. 

De vegades tot i que alguns transports públics hagin estat adaptats no és possible fer-ne us segons per a quines persones en hores punta. Igualment alguns dels principals centres de treball com són els polígons industrials on es concentra un gran nombre de fàbriques no disposen de possibilitat d’accés amb transport públic. Això evidentment és una clar desavantatge que afecta molt negativament a la inserció laboral.

• Desigualtat social en els estudiants.

Un dels elements clau de l’èxit de la nova FP és el mòdul de Formació en Centres de Treball (FCT), que ocupa sobre un 20 % de les hores dels Cicles Formatius. 

La localització de les empreses dels sectors productius en els polígons industrials constitueix un handicap pels nostres estudiants alhora de desplaçar-s’hi en no haver-hi una oferta de transport públic. Aquesta mancança suposa que, en moltes ocasions, els nostres joves no puguin aprofitar les oportunitats de formació que ofereixen les empreses i es perdin la possibilitat d’adquirir la primera experiència laboral en els entorns productius reals.

Segons l’estudi sobre polígons realitzat per la Comissió de Mobilitat del PIRMB, el 46% dels treballadors de les àrees industrials metropolitanes necessita més de 20 minuts per arribar al seu lloc de treball des de la parada de transport públic  més propera.
2.3 Elevat cost econòmic.

 El desplaçament diari al centre de treball suposa una important despesa dins la nostre economia. En alguns casos el desplaçament diari a la feina pot suposar-nos uns 150 euros mensuals, la qual cosa ens suposa una pèrdua al nostre poder adquisitiu minvant el nostre salari, tot això sense contar les despeses relacionades amb el funcionament del vehicle: assegurança, amortització vehicle, revisions, manteniment....Hem de pensar que la despesa en desplaçament no només pot contar-se en termes de cost benzina, sinó que hem de ser conscients del cost que això ens suposa de manteniment del cotxe al llarg de l’any. 

D’altra banda, l’elevat cost econòmic de l’actual model de mobilitat, ens afecta a tots i totes. Els costos externs d’aquest model (accidents, sorolls, contaminació, sanitat, ...) van suposar durant el 2001 a Catalunya 4.744 milions d’euros.

2.4 Pèrdua de temps i estrès.

Si nosaltres mateixos hem de conduir el nostre vehicle fins el centre de treball ens suposa renunciar a altres activitats la qual cosa ens minva el nostre temps de descans i personal. Per aquest motiu, moltes vegades, el temps que invertim en arribar als nostres centres de treball passa a formar part de la nostre jornada laboral. Conduir també provoca estrès i genera tensió sobre tot per la congestió del tràfic, la preocupació de la puntualitat, etc.. tot això fa que ens augmenti la possibilitat de tenir un accident. Tenir assegurada l’arribada mitjançant el transport públic o col·lectiu d’empresa, permet que el temps de viatge no representi un problema de manca de puntualitat per part nostre com a treballadores. 

Per a molts treballadors i treballadores avui dia el desplaçament fins el seu centre de treball requereix d’una gran inversió en temps, salut i recursos econòmics. En molts casos, allò que s’ha pogut guanyar a través de la negociació col·lectiva en reducció de jornada laboral i en la millora de la conciliació de la vida personal i familiar, s’acaba perdent en els desplaçaments
2.5 CANVI CLIMÀTIC

El transport és, actualment, la principal causa de contaminació atmosfèrica i acústica, i suposa també, la despesa energètica més important, de l’ordre del 40%, superant als sectors industrials i residencials. 

Es necessari garantir la mobilitat del treballador de forma sostenible i segura i potenciar el transport públic en aquestes zones, sovint oblidades. Cal sensibilitzar la població sobre l’ús injustificat del cotxe i dels mitjans alternatius com son el metro, ferrocarril, l’autobús, la bicicleta o fins i tot, el desplaçament a peu per a trajectes curts.

LA CAMPANYA: “CAP A LA FEINA, MOU-TE MILLOR”


Al voltant de 100.000 treballadors seran informats de les millores que s’impulsen al seu polígon a través de la campanya “Cap a la feina, Mou-te millor”.
El nostre sindicat té com a objectiu prioritari l’accessibilitat dels treballadors/es en condicions de seguretat i sostenibilitat. Volem que l’accés a la feina es faci en condicions segures i sostenibles, i que aquest accés sigui garantit amb caràcter universal, eliminant les desigualtats entre les persones per raons de mobilitat. 

Per a molts treballadors i treballadores avui dia el desplaçament fins el seu centre de treball requereix d’una gran inversió en temps, salut i recursos econòmics. En molts casos, allò que s’ha pogut guanyar a través de la negociació col·lectiva en reducció de jornada laboral i en la millora de la conciliació de la vida personal i familiar, s’acaba perdent en els desplaçaments.

La llei de mobilitat i l’acord estratègic per la internacionalització, la qualitat de l’ocupació i la competitivitat de l’economia catalana, han estat dues eines que han possibilitat incorporar com a prioritat política, l’accessibilitat als centres de treball. La UGT de Catalunya, a través de les seves propostes dins l’acord estratègic, i a partir d’un treball conjunt amb el Departament de Política Territorial i Obres Públiques (DPTOP), i altres agents econòmics i socials, ha promocionat el Desenvolupament del Pla d’accessibilitat a Polígons Industrials, desplegat pel DPTOP . Aquest pla ha posat en marxa fins ara, un total de 38 actuacions, amb 64 municipis i 118 polígons industrials implicats. S’han creat noves línies d’autobús per accedir als polígons i d’altres han variat el seu recorregut per donar-hi servei. 

És per tot plegat que hem impulsat aquesta campanya de difusió i comunicació per tal de donar  a conèixer les actuacions realitzades, les noves línies en servei i posar també de relleu les millores pendents. 

Aquesta campanya es fa també necessària per tal de concienciar-nos de la necessitat de canvi de la nostra mobilitat diària. Hi ha polígons i empreses on no pots arribar si no ho fas en vehicle privat. Aquest fet provoca situacions de discriminació alhora d’accedir a centres de treball i polígons industrials, sobretot entre les dones, els estudiants en pràctiques, els immigrants, i les persones amb discapacitat funcional. A aquesta problemàtica, es sumen d’altres ja descrites anteriorment com ara el cost econòmic, la salut, la seguretat, la accidentalitat, la contaminació, etc.

Així, per tal de difondre la problemàtica existent, prendre consciència de la necessitat de canviar el vehicle privat per altres sistemes de transport més econòmics, segurs i sostenibles,  i informar sobre les mesures adoptades per tal de garantir l’accés a la feina en transport públic i/o col·lectiu, la UGT de Catalunya llança aquesta campanya dirigida als treballadors i treballadores en general, i en especial als dels polígons industrials. 

La nostra campanya comença centrant-nos en 10 zones d’activitat econòmica o Polígons Industrials, els quals es concreten en:

· Polígon d’Olèrdola a l’alt Penedès, amb un servei des de Olesa de Bonesvalls a Vilafranca donant servei al Polígon.

· Polígon de Bufalvent al Bages, amb un servei des de el Pont de Vilomara a Manresa, aturant-se al polígon. 

· Polígons de la zona de Quatre Camins, al Baix Llobregat. En aquesta zona s’ha iniciat una gran campanya darrera l’estudi de mobilitat realitzat per tal de paliar les deficiències en transport públic col·lectiu dels polígons d’aquesta zona.

· Polígons de Zona Franca, Zal i Pratenc  al  Barcelonès. En aquests centres de treball, es promocionen i publiciten les línies que donen accés al polígon i les millores que s’han de posar en marxa.

· Polígon de Riudellots, al Gironès. Disposa d’una línia des de Riudellots a Girona donant servei al polígon.

· Polígons de Montmeló, Montornès i Parets del Vallès, al Vallès Oriental. En aquest continu urbà i industrial hi ha dos serveis que donen servei al polígon.

· Polígon Mas Beuló, a Osona, on hi ha un servei de Vic a Manlleu i de Roda a Vic, donant servei al polígon

· Polígon Riuclar, al Tarragonès, on hi ha una línia d’autobús des de la ciutat de Tarragona  fins al polígon.

· Polígons Segre i Camí dels Frares a Lleida. Aquests polígons disposen d’un servei des de la ciutat fins al polígon.

· Polígons Colom II, Can Parellada, i Santa Margarida al Vallès Occidental, on hi ha un servei d’autobús llançadora des d’una parada dels ferrocarrils catalans fins als Polígons. 

· Polígons de Vilanova i la Geltrú al Garraf, on hi ha un pla de millora de la mobilitat als polígons de la capital amb autobusos que connectin els diferents polígons amb la capital.

· Polígons de Santiga i Can Salvatella al Vallès Occidental, on hi ha servei d’autobús que connecta l’estació de renfe i fa un itinerari a través dels polígons.

· Polígon de Can Sant Joan al Vallès Occidental, on des de FGC hi ha un autobús llançadora fins el polígon.

La campanya es basa en els materials editats, que seran distribuïts entre tots els treballadors i treballadores dels polígons. Aquests materials són:

· Un desplegable format A5, amb informació general sobre mobilitat, la seva problemàtica i les actuacions desenvolupades per la UGT de Catalunya per tal de millorar l’accessibilitat als centres de treball.

· Un desplegable format “cartera”,  específic per a cada un dels polígons (en total 10 diferents). Aquests inclouen: informació general del polígon, un plànol del polígon amb la ubicació de les parades del transport públic, el detall dels horaris i itineraris de les línies de transport públic que arriben al polígon i telèfons i informació de la UGT de Catalunya.

· Carpetes que recullen el material descrit.
La campanya es presentarà en els diferents territoris i es distribuirà el material a cada un dels polígons escollits. En el futur, la UGT de Catalunya preveu ampliar els polígons i territoris coberts, editant nous materials específics per a cada cas.

           EL MODEL DE POLÍGON INDUSTRIAL DE LA UGT


Des de la UGT lluitem per uns polígons industrials on l’economia i la productivitat també estiguin al servei dels treballadors i treballadores, unes àrees que alhora siguin respectuoses amb el medi ambient.

PER LA COMPETITIVITAT, LA SOSTENIBILITAT I EL BENESTAR SOCIAL

· Cal facilitar i racionalitzar els mecanismes de producció per aconseguir més productivitat i guanyar en competitivitat.

· Cal adaptar la utilització de recursos naturals i el tractament de residus per aconseguir més sostenibilitat.

· Cal millorar la qualitat de l’ocupació per aconseguir un nivell més alt de benestar social.

IMPULS NORMATIU

· Elaboració de la Llei de polígons i zones industrials de Catalunya.

· Elaboració d’un directori de polígons i zones industrials de Catalunya.

ORGANITZACIÓ

· Creació dels consorcis de polígons industrials o zones industrials.

· Creació de la gerència del polígon industrial.

· Creació del Centre Integral de Serveis a Empresa i Treballadors (CISET) com a ens gestor.

EQUIPAMENT I INFRAESTRUCTURES

Proposem la concepció d’un nou edifici de serveis integrals on ubicar els nous òrgans, serveis i equipaments compartits. Un edifici d’espais funcionals i polivalents, construït amb criteris ecoeficients i amb implantació de les tecnologies de la comunicació.
CISET
Més productivitat, rendibilitat econòmica i valor afegit només són útils si afavoreixen l’augment de benestar de les persones.
EL MODEL DE POLÍGON INDUSTRIAL DE LA UGT



        QUÈ ESTÀ FENT LA UGT.


5.1 IMPULSEM LA FIGURA DEL GESTOR DE LA MOBILITAT

La UGT de Catalunya reclama que als polígons industrials hi hagi un gestor de mobilitat: una  persona que treballarà per elaborar plans de mobilitat amb els representants dels treballadors, dels empresaris i les administracions.

Una persona que lluitarà per:

· potenciar el transport públic i col·lectiu

· afavorir el transport d’empresa

· fomentar l’ús compartit del vehicle propi

· adequar els torns i els horaris de treball al transport

5.2 NEGOCIEM I ACORDEM MILLORES PER A TOTHOM

· Més de 38 polígons estan millorant la mobilitat amb plans d'accessibilitat i la implantació de noves línies d'autobús. Són un exemple de les millores en l'accés al lloc de treball aconseguides a través de l'Acord estratègic.

· Més infraestructures de transport públic, integració tarifària, descomptes per a treballadors en atur... La UGT de Catalunya porta les teves reivindicacions al Consell de Mobilitat de Catalunya i als consells territorials de mobilitat.
5.3 XARXA MOBILITAT UGT

· Has de saber que tens un company de la UGT de Catalunya al teu territori que vetlla per la teva mobilitat.

· La Xarxa Mobilitat UGT és una eina al teu servei que vetlla per millorar l'accés a la feina: amb més transport públic, més econòmic, de forma més segura i en menys temps.

· Els nostres delegats i delegades saben i defensen que l'accés al lloc de treball forma part de la millora de les condicions laborals.
5.4 FEM REALITAT LA REPRESENTACIÓ SINDICAL

· Els més de 23.000 delegats i delegades de la UGT de Catalunya són la teva garantia en la defensa dels teus interessos.

· A través de la negociació del conveni col·lectiu, la UGT de Catalunya incorpora millores en les condicions laborals a la teva empresa.

• Informació


• Borsa de treball


• Copisteria


• Missatgeria i correu


• Intermediació cultural


• Atenció i serveis bancaris


• Restauració


• Escola de 0-3 anys


• Atenció sanitària


• Comerç


• Oci

CISET


(Centre Integral de Serveis a Empresa i Treballadors)





Per a la gestió de:


Mobilitat		


Accessibilitat


Recursos energètics	


Residus


Tecnologies		


Formació


Salut i Prevenció	


Serveis a la persona


Conservació i promoció econòmica del polígon

Presentació de la Campanya pel foment del Transport Públic i la millora de la Mobilitat en l’accés als centres de treball.














La UGT de Catalunya amb la Mobilitat Sostenible i Segura

ADMINISTRACIÓ AUTONÒMICA





Oficina Catalana de Polígons i Zones industrials

